Kim Christiansen (DF), 2008-01-22:
Her er det Dansk Folkepartis helt klare opfattelse, at det bedst kan ske ved en optimal udnyttelse af eksisterende ressourcer samt ved at indtænke problematikken i fremtidens infrastruktur.
Når man ser på de afledte effekter, der er af transporten, er det lykkedes at forbedre alle elementer undtagen udslippet af CO2, som i en periode, hvor trafikken er steget med 50 pct., er steget med 30 pct., så den er dog ikke steget proportionalt med stigningen i trafikken, og det må man så tilskrive den teknologiske udvikling.
Men det er ikke godt nok og med en forventet stigning i trafikken frem mod 2030, er det tvingende nødvendigt, at vi tænker i andet end at bygge bredere veje.
Det er også det, som jeg hører fra de ordførere, der hidtil har tilkendegivet deres holdning, nemlig at man skal satse mere på den kollektive trafik.
I dag udgør transport i personbiler 81,5 pct. af personbefordringen, og 80 pct. af godstransporten foretages med lastbiler.
Togene tegner sig for henholdsvis 8 pct. og 4 pct.
Derfor er der for Dansk Folkeparti slet ingen tvivl om, at der i den kommende investeringsplan, som regeringen har varslet i forlængelse af Infrastrukturkommissionens rapport, bør lægges stor vægt på en styrkelse af den kollektive trafik, hvilket statsministeren til min store glæde også har givet udtryk for.
Der har været meget tale om modulvogntog og til oplysning primært for dem, der sidder og ser på tv derhjemme, kan jeg da oplyse om, at længden på en lastvogn på et modulvogntog øges fra 18,75 m til 25,25 m, og den tilladte vogntogsvægt øges fra 48 t til 60 t.
Det vil sige, at man kan øge godsvolumen med 25-30 pct., og at man kan mindske CO2-udslippet med 15-20 pct.
Det er et meget, meget vigtigt område at sætte ind på.
Når vi nu ser, at 80 pct. af alt gods i Danmark transporteres netop på lastbil, er man ikke nødt til at være professor for at kunne se de åbenlyse fordele ved modulvogntog.
Derfor synes jeg også, at det er lidt besynderligt, at den vedtagne forsøgsordning til 85 mio. kr. ikke allerede er blevet udvidet.
Det vil kræve yderligere 42 mio. kr., for at de, der nu har lyst til og behov for havne og transportcentre, kan komme med i en ordning om modulvogntog.
Det ville også modvirke en skævvridning af Danmark, og det ville ikke mindst være en stor gevinst med hensyn til CO2-udledningen og for miljøet.
Hvis man ville være lidt til grin, skulle man for ikke så mange år siden bare nævne ordet sporvogn, så blev man kaldt nostalgiker, og man blev spurgt: Er du så gammel, at du kan huske dem?
Jeg kan meget svagt huske dem, men jeg vil sige, at fremtiden ligger i sporvognene - nu om dage hedder det letbaner.
Det er ting, som Dansk Folkeparti gerne vil være med til at fremme. Når vi taler om, hvad der skal til for at nedbringe CO2-udledningen, er snakken selvfølgelig også om de igangværende forsøg med biodiesel og større brug af bioætanol.
I det hele taget skal alternative drivmidler indtænkes i fremtidens debat.
Motorvejsafgifter og roadpricing er også ting, der vil blive diskuteret, og lad mig sige det ganske kort: Det er Dansk Folkeparti ikke tilhænger af, vi brandbeskatter i forvejen i rigelig grad vores bilister.
Jeg kan i øvrigt i den forbindelse lige nævne, at den seneste omlægning af registreringsafgiften, som netop havde det sigte at fremme brugen af miljørigtige mindre dieselbiler, har været en rigtig stor succes.
Det har faktisk affødt et boom i salget af små dieselbiler.
Der vil komme mange gode ideer på bordet under dagens debat, og ingen skal være i tvivl om, at Dansk Folkeparti vil melde sig ind i kampen for at mindske udledningen af CO2 fra trafikken, både i de kommende finanslovforhandlinger og i udmøntningen af Infrastrukturkommissionens mange anbefalinger.